Springfildas (Misūris)

Springfildas () – miestas Jungtinių Amerikos Valstijų vidurinėje dalyje, Misūrio valstijoje, Ozarko plynaukštėje, 240 km į pietryčius nuo Kanzas Sičio. Grino apygardos centras. Yra oro uostas, praeina Sent Luiso–Talsos geležinkelis, plentai į Memfį, Sent Luisą, Oklahoma Sitį, Litl Roką. Maisto (malimo, pieno, mėsos), popieriaus, chemijos (gumos) pramonė, elektros įrenginių, televizorių, baldų gamyba, turizmas. Miesto apylinkėse auginami javai, veisiami galvijai.

Springfilde veikia Drario (įkurtas 1873 m.), Misūrio valstijos (1906 m.), evangelikų (1955 m.) universitetai, du krikščioniški koledžai, istorijos, meno, geležinkelių istorijos ir kiti muziejai, teatrai. Springfildas yra sekmininkų organizacijos JAV Viešpaties asamblėjos (Assemblies of God USA) būstinė.

2020 m. 81,1 % miesto gyventojų buvo baltieji, 8,6 % – mišrios kilmės, 4,7 % – afroamerikiečiai, 4,3 % – lotynoamerikiečiai, 2,2 % – azijiečiai.

 Istorija 

Springfildas įkurtas 1829 m., bet sparčiau pradėjo augti, kai per gyvenvietę nusidriekė migracijos keliai į vakarus. Nuo 1833 m. apygardos centras, nuo 1838 m. miestas. JAV pilietinio karo metais po 1861 m. rugpjūčio 10 d. Vilsons Kriko mūšio užimtas konfederatų, bet 1862 m. vasarį atkovotas sąjungininkų. 1870 m. nutiesus Ramiojo vandenyno geležinkelį šalia išaugo Nort Springfildas, bet 1887 m. buvo sujungtas su Springfildu.

 Šaltiniai 

Kategorija:Misūrio miestai